Ομιλία πρέσβη της Ελλάδος στην Κύπρο,

κ. Βασίλη Παπαϊωάννου, στο μνημόσυνο των μελών της Ο.Χ.Ε.Ν. της Λευκωσίας που έπεσαν κατά τον απελευθερωτικό Αγώνα 1955-59

(Κυριακή, 18 Μαΐου 2014)

1. Με συγκίνηση τιμούμε ΟΛΟΙ ΕΔΩ σήμερα τη μνήμη των πεσόντων μελών της Ο.Χ.Ε.Ν. κατά τον απελευθερωτικό Αγώνα 1955-59.
2. Κάθε άνθρωπος, κάθε λαός, γίνεται άξιος της ιστορικής του αποστολής όσο βαθαίνει η συνείδηση που έχει για την ιστορία του. Το μεγαλείο του πολιτισμού ενός έθνους είναι πάντα ανάλογο με την καθαρότητα και το βάθος της ιστορικής του μνήμης. Αν οι λαοί που πάσχουν από ιστορική αμνησία πεθαίνουν, εξίσου πεθαίνουν και οι λαοί που θυμούνται χωρίς να στοχάζονται, που παθαίνουν χωρίς να μαθαίνουν, που ζουν ανώφελα χωρίς να διδάσκονται από το παρελθόν. Γιατί, στις ημέρες μνήμης σαν την σημερινή, εκείνο που έχει τη μεγαλύτερη σημασία, είναι η συνειδητοποίηση του νοήματος και της ουσίας των γεγονότων που τιμούμε. Τα μεγάλα λόγια πρέπει να βασίζονται και να συνοδεύονται από αρετή, από τη συνείδηση του πνεύματος που κίνησε τους ήρωες και από τα βιώματα των υψηλών ιδανικών που ενσάρκωσαν.
3. Σήμερα, τιμούμε τους ήρωες της Ο.Χ.Ε.Ν. που κάτω από την πνευματική καθοδήγηση του αείμνηστου Παπασταύρου Παπαγαθαγγέλου και του π. Φωτίου Καλογήρου ρίχτηκαν στον αγώνα με πίστη στο Θεό και στην Ελλάδα.
4. Η βρετανική αποικιοκρατία στάθηκε σκληρή και αμείλικτη τόσο με τους γενναίους Κύπριους πολεμιστές όσο και με τους αμάχους. Οι ήρωες της ΟΧΕΝ που τιμούμε σήμερα χωρίς να υπολογίσουν κανένα κίνδυνο, άξιοι συνεχιστές της λαμπρής ελληνικής ιστορίας, έδωσαν τον γενναίο αγώνα για την υπεράσπιση της πατρίδας τους και στο τέλος θυσιάστηκαν γι’ αυτή.
5. Κι αν σήμερα τα πεδία των μαχών είναι οι αίθουσες διασκέψεων της διεθνούς διπλωματίας, μιας διπλωματίας που καθορίζεται από την σκληρή πραγματικότητα των πολιτικών και οικονομικών συμφερόντων, των ιερών και ανίερων συμμαχιών, των απειλών, των ανατροπών και των ευκαιριών, τα ιδεώδη ενός λαού παραμένουν τα ίδια εδώ και αιώνες: πίστη στο Θεό και το δίκαιο, στη διεθνή νομιμότητα, φιλοπατρία, θάρρος, ενότητα για την επίτευξη των εθνικών στόχων.
6. Ο ρόλος της Εκκλησίας στον απελευθερωτικό Αγώνα των Κυπρίων κατά της αγγλικής αποικιοκρατίας υπήρξε καθοριστικός. Ειδικότερα, ο ρόλος εδώ της Εκκλησίας της Φανερωμένης. Από το προαύλιο του ναού αυτού και με τις ευλογίες των ιερέων ξεκινούσαν οι παρελάσεις της 25ης Μαρτίου και της 28ης Οκτωβρίου μετά τα αρχιερατικά συλλείτουργα και τις δοξολογίες.
7. Από το μεγαλείο του υψηλού φρονήματος των ηρώων της ΟΧΕΝ αντλούμε πάντοτε διδάγματα. O **Ιάκωβος Πατάτσος,** ο οποίος καταδικάσθηκε σε θάνατο με την κατηγορία της δολοφονίας αστυνομικού, την παραμονή της εκτέλεσής του, έγραφε προς τη μητέρα του τα τελευταία συγκλονιστικά λόγια: “Δεν θέλω να κλαις. Να ‘σαι περήφανη που ο Θεός σε αξίωσε να χαρίσεις το μόνο σου παιδί στην πατρίδα». Απαγχονίσθηκε την 9η Αυγούστου 1956 μαζί με τον Ζάκο και τον Μιχαήλ.

Ο **Πέτρος Ηλιάδης,** ο οποίος φονεύθηκε την 14η Ιουνίου του 1956 από τις δυνάμεις Ασφαλείας κατά την στιγμή που ήταν έτοιμος να ρίξει χειροβομβίδα εναντίον τους.

Ο **Μιχαήλ Γεωργάλλας,** νέος 20 ετών από το Μαραθόβουνο, από τους φλογερότερους αγωνιστές της ΕΟΚΑ, ήταν ο εμπνευστής και οργανωτής μαθητικών απεργιών και γενικότερα μαχητικών εκδηλώσεων. Όχι άδικα υπήρξε το ίνδαλμα του μαθητικού κόσμου κατά την εποχή του αγώνα. Καταδικάσθηκε για τη δράση του σε 8μηνη φυλάκιση και εγκλείσθηκε στο Στρατόπεδο Κοκκινοτριμυθιάς από το οποίο δραπέτευσε την 12η Σεπτεμβρίου 1956 και ενώθηκε με την ομάδα του Αυξεντίου. Έπεσε στη μάχη της Ζωοπηγής την 30η Δεκεμβρίου 1956 καλύπτοντας την αποχώρηση της ομάδας Αυξεντίου.

Ο **Μάρκος Δράκος,** 24 ετών**,** υπήρξε από τους δημοφιλέστερους ήρωες του Αγώνα και ένα από τα επίλεκτα μέλη της ΕΟΚΑ. Συνελήφθη μετά από επίθεση κατά του κεντρικού Αστυνομικού Σταθμού Λευκωσίας την 30η Ιουνίου 1955 και εγκλείσθηκε στο Φρούριο Κερύνειας από όπου δραπέτευσε. Έπεσε μαχόμενος με τις Δυνάμεις Ασφαλείας τη νύχτα της 18ης Ιανουαρίου 1957 στην περιοχή Τροόδους.

Ο **Νίκος Γεωργίου**, 28 ετών από το Παλαιχώρι συνελήφθη κατά τις περίφημες έρευνες ΜΠΛΑΚ ΜΑΚ Τροόδους της 15ης Ιανουαρίου και μετεφέρθη στο τρομερό ανακριτήριο Πλατρών, όπου και υπέκυψε μετά από 10 ημέρες φρικτών βασανιστηρίων.

Ο **Στυλιανός Λένας**, 24 ετών, από τους κυριότερους κατασκευαστές βομβών τύπου υδροσωλήνα, ναρκών και χειροβομβίδων. Πορευμένος στον Αμίαντο, για να διενεργήσει ανατίναξη, έπεσε την 17η Φεβρουαρίου 1957 σε ενέδρα των Άγγλων. Ο Λένας τραυματίσθηκε, συνελήφθη και μεταφέρθηκε στο στρατιωτικό Νοσοκομείο Ακρωτηρίου. Στις επίμονες προσπάθειες των Άγγλων να αποκαλύψει τα μυστικά της Οργάνωσης ο ήρωας, ενώ αιμορραγούσε στάθηκε ακλόνητος. Ετάφη στις Κεντρικές Φυλακές στον ίδιο τάφο με τον απαγχονισθέντα Ανδρέα Δημητρίου, επειδή οι Άγγλοι αποικιοκράτες δεν επέτρεψαν την ταφή του στην γενέτειρά του για το φόβο ταραχών.

1. Σήμερα, συναισθανόμαστε έντονα ότι οι ήρωες της Ο.Χ.Ε.Ν. είναι εδώ μαζί μας, μας παρακολουθούν και ταυτόχρονα μας συμπαραστέκονται και μας καθοδηγούν σε τούτες τις δύσκολες ώρες, που η Κύπρος συνεχίζει τον αγώνα της, για τερματισμό της κατοχής και για μια λύση που θα επανενώνει τον κυπριακό λαό. Μια λύση βιώσιμη, λειτουργική, μόνιμη, που θα έχει τα εχέγγυα ότι θα αντέξει στην δοκιμασία του χρόνου, μια λύση δημοκρατική και δίκαιη που θα στηρίζεται στο Διεθνές και το Ευρωπαϊκό Δίκαιο. Η τραγωδία της Κύπρου που εξακολουθούμε να βιώνουμε καθημερινά, μας υποχρεώνει να υπενθυμίζουμε στην Ευρώπη και στα υπόλοιπα κράτη την ανεξίτηλη και απαράγραπτη ευθύνη και αδιαλλαξία της Τουρκίας.
2. Ο Οργανισμός Ην. Εθνών και η Ευρωπαϊκή Ένωση αποτελούν τους θεματοφύλακες της ειρήνης, της δημοκρατίας, της συνεργασίας των λαών και της προάσπισης των ανθρωπίνων δικαιωμάτων. Και έχουν καθήκον να συμβάλουν με τα μέσα που διαθέτουν, στην άρση της συνεχιζόμενης κατοχής και εισβολής στην Κύπρο.
3. Τον καταγγελτικό λόγο τον προβάλλουμε, τον τονίζουμε με στόχο τον τερματισμό της κατοχής, στο πλαίσιο συγκεκριμένης στρατηγικής και διεκδικούμε τη θέση και το ρόλο μας, με δόρυ τη διεθνή νομιμότητα και μέσα στην ευρωπαϊκή οικογένεια, με ομοψυχία μακριά από αδιέξοδες αντιπαραθέσεις.
4. Γιατί δεν πρέπει να λησμονούμε ότι, η σημερινή κατάσταση δεν είναι αποτέλεσμα ενότητας αλλά η αναπόφευκτη συνέπεια ενός ακόμη «εθνικού διχασμού». Τώρα, Ελλάδα και Κύπρος εργάζονται συντονισμένα και από κοινού, για την επίτευξη μιας δίκαιης και βιώσιμης λύσης στο Κυπριακό. Ελλάδα και Κύπρος εμμένουν στους στόχους να εξευρεθεί μια συνολική συμφωνημένη λύση, δίκαιη και βιώσιμη, στο πλαίσιο των αποφάσεων του ΟΗΕ, που να προστατεύει τα δικαιώματα όλων των πολιτών της νήσου, Ελληνοκυπρίων και Τουρκοκυπρίων και που να ανταποκρίνεται στο ευρωπαϊκό κεκτημένο.
5. Οι ήρωες της ΟΧΕΝ που τιμούμε σήμερα, με την θέρμη της προσφοράς τους, μας εμψυχώνουν στις δύσκολες ώρες που περνούμε και με την αγάπη και την αφοσίωσή τους στην υπεράσπιση της Κύπρου και της ελευθερίας της, μας καλούν να μην τους διαψεύσουμε.
6. Γι’ αυτό δεν πρέπει να χάνουμε την ελπίδα μας. Η δοκιμασμένη αντοχή της Κυπριακής Δημοκρατίας και η εδραίωσή της στο διεθνές και ευρωπαϊκό στερέωμα, γεννά όχι μόνο αισθήματα αυτοπεποίθησης και αποφασιστικότητας, αλλά και αισθήματα σεβασμού και αλληλεγγύης σε όλη την υφήλιο. Διαπράττει σφάλμα, όποιος θέλει να υποτιμά την ιστορική αυτή εξέλιξη, σήμερα μάλιστα, που η Κυπριακή Δημοκρατία έχει κατακτήσει την ισότιμη θέση που της ανήκει στην οικογένεια της Ευρωπαϊκής Ένωσης. Δεν είναι, εξάλλου τυχαίο ότι το ψευδοκράτος σήμερα δεν έχει καμία αναγνώριση παρά μόνο από την τουρκική κατοχική δύναμη.
7. Η Ελλάδα, λαός και πολιτική ηγεσία, είναι και θα παραμείνει στο πλευρό της Κύπρου, αρωγός και συμπαραστάτης του κυπριακού λαού. Η παρούσα συγκυρία της οικονομικής κρίσης, που ήδη ξεπερνιέται με σταθερά βήματα βελτίωσης, δεν πρόκειται να επηρεάσει την θέση της, που είναι ιστορικά δεδομένη και η τύχη της άρρηκτα συνδεδεμένη με εκείνη της Κύπρου. Με την πεποίθηση αυτή, υποκλινόμαστε στη μνήμη των πεσόντων αδελφών μας και εκφράζουμε το σεβασμό και την πατριωτική μας ευγνωμοσύνη προς όλους τους ήρωες της Ο.Χ.Ε.Ν. που έπεσαν ένδοξα υπέρ της πατρίδας και της ελευθερίας.

Αιωνία τους η μνήμη!